Vier dood, vrou gewond ná skieteryArgieffoto Vier mans is dood en ŉ vrou gewond in ŉ skietvoorval Vrydagaand in Zwide in Port Elizabeth. Kapt. Andre Beetge, woordvoerder van die polisie in die Oos-Kaap, het gesê ŉ 38-jarige vrou het gehoor hoe mense omstreeks 22:45 baie hard rusie maak in die woning langs hare. “Sy het oorgestap na die hut om hulle te vra om stil te bly waarna daar verskeie skote in die hut afgevuur is. Die vrou is in die proses in haar arm gewond en het na veiligheid gehardloop,” het Beetge gesê. “By polisie se aankoms op die toneel het beamptes die liggame van vier mans aangetref – twee binne die woning en twee buite.” Volgens Beetge kon slegs die eienaar van die hut, Bongani Yoni (32), geïdentifiseer word. Verskeie patroondoppies is op die toneel gevind. Dit is in dié stadium nie bekend wie die skieters was of wat die motief vir die moorde is nie. Beetge het ŉ beroep gedoen op enigiemand met meer inligting om kapt. Jerome Mackay by 076 018 0713 te bel.